A BIZOTTSÁG (EU) 2021/571 FELHATALMAZÁSON ALAPULÓ RENDELETE

(2021. január 20.)

a 609/2013/EU európai parlamenti és tanácsi rendelet mellékletének az anyatej-helyettesítő és anyatej-kiegészítő tápszerekhez, a bébiételekhez és a feldolgozott gabonaalapú élelmiszerekhez adható anyagok jegyzéke tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a csecsemők és kisgyermekek számára készült, a speciális gyógyászati célra szánt, valamint a testtömeg-szabályozás céljára szolgáló, teljes napi étrendet helyettesítő élelmiszerekről, továbbá a 92/52/EGK tanácsi irányelv, a 96/8/EK, az 1999/21/EK, a 2006/125/EK és a 2006/141/EK bizottsági irányelv, a 2009/39/EK európai parlamenti és tanácsi irányelv és a 41/2009/EK és a 953/2009/EK bizottsági rendelet hatályon kívül helyezéséről szóló, 2013. június 12-i 609/2013/EU európai parlamenti és tanácsi rendeletre (1) és különösen annak 16. cikkére,

mivel:

(1) A 609/2013/EU rendelet melléklete meghatározza azon anyagok uniós jegyzékét, amelyek hozzáadhatók a rendelet 1. cikkének (1) bekezdése szerinti egy vagy több élelmiszer-kategóriához.

(2) A 609/2013/EU rendelet melléklete jelenleg engedélyezi a kalcium-L-metil-folát mint folátforrás hozzáadását a speciális gyógyászati célra szánt élelmiszerekhez és a testtömeg-szabályozás céljára szolgáló, teljes napi étrendet helyettesítő élelmiszerekhez.

(3) A kalcium-L-metil-folát anyatej-helyettesítő tápszerekben, anyatej-kiegészítő tápszerekben, feldolgozott gabonaalapú élelmiszerekben és bébiételekben folátforrásként, az említett élelmiszerekre vonatkozó uniós jogszabályokban a folát összetételére vonatkozóan meghatározott követelményeknek való megfeleléshez szükséges szintű felhasználására irányuló engedélyezési kérelem benyújtását követően a Bizottság felkérte az Európai Élelmiszerbiztonsági Hatóságot (a továbbiakban: Hatóság), hogy nyilvánítson véleményt az érintett élelmiszerekhez hozzáadott anyag biztonságosságáról és biológiai hasznosíthatóságáról. 2019. november 27-i véleményében (2) a Hatóság arra a következtetésre jutott, hogy a kalcium-L-metil-folát olyan forrás, amelyből a folát biológiailag hasznosítható, és hogy a javasolt felhasználási módok és mennyiségek mellett biztonságos a célcsoport, azaz a csecsemők (12 hónapos korig) és a kisgyermekek (12-től 36 hónapos korig) szempontjából.

(4) A Bizottság úgy véli, hogy a Hatóság véleménye alapján kellő bizonyossággal megállapítható, hogy a kalcium-L-metil-folát folátforrásként történő felhasználása anyatej-helyettesítő tápszerekben, anyatej-kiegészítő tápszerekben, feldolgozott gabonaalapú élelmiszerekben és bébiételekben az előírt mennyiségben nem jelent biztonsági kockázatot. Ezért a kalcium-L-metil-folátot fel kell venni az említett élelmiszer-kategóriák esetében folátforrásként a 609/2013/EU rendelet mellékletében szereplő jegyzékbe.

(5) A 609/2013/EU rendeletet ezért ennek megfelelően módosítani kell,

ELFOGADTA EZT A RENDELETET:

1. cikk A 609/2013/EU rendelet melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2021. január 20-án. a Bizottság részéről az elnök Ursula VON DER LEYEN

(1) HL L 181., 2013.6.29., 35. o.

(2) EFSA NDA Panel, Scientific Opinion on Calcium l-methylfolate as a source of folate added for nutritional purposes to infant and follow-on formula, baby food and processed cereal-based food (Az EFSA diétás termékekkel, táplálkozással és allergiákkal foglalkozó testülete, Tudományos szakvélemény a kalcium-L-metil-folátról mint az anyatej-helyettesítő és anyatej-kiegészítő tápszerekhez, bébiételekhez és feldolgozott gabonaalapú élelmiszerekhez táplálkozási célból hozzáadott folátforrásról), EFSA Journal doi: 10.2903/j.efsa.2020,5947.